SET ปิดบวก 22 จุด คลายกังวลระยะสั้น หลังไทยเข้าโหมดเลือกตั้ง-ลุ้นเฟดตรึงดอกเบี้ย
SET ปิดพุ่ง 22 จุด หลังปัจจัยลบผ่านไปแล้วทั้งวิกฤติแบงก์สหรัฐ-ยุโรป ขณะที่ลุ้นโอกาสเฟดรอบนี้คงดอกเบี้ย หรือปรับขึ้นเพียง 0.25% ส่วนการเลือกตั้งมีความชัดเจนมากขึ้น สำหรับแนวโน้มพรุ่งนี้น่าจะแกว่งแคบ รอประชุมเฟด ให้แนวต้านที่ 1,590 จุด แนวรับที่ 1,570 จุด
SET ปิดพุ่ง 22 จุด หลังปัจจัยลบผ่านไปแล้วทั้งวิกฤติแบงก์สหรัฐ-ยุโรป ขณะที่ลุ้นโอกาสเฟดรอบนี้คงดอกเบี้ย หรือปรับขึ้นเพียง 0.25% ส่วนการเลือกตั้งมีความชัดเจนมากขึ้น
21 มี.ค. 2566

นายเทิดศักดิ์ ทวีธีระธรรม รองกรรมการผู้อำนวยการสายงานวิจัย บล.เอเซีย พลัส กล่าวว่า ตลาดหุ้นไทยวันนี้ปรับตัวขึ้นมาได้ดีตามบรรยากาศการลงทุนโดยรวม หลังจากผ่านพ้นปัจจัยตึงเครียดไปแล้ว และยังไม่มีธนาคารปิดกิจการเพิ่มเติม รวมถึงการที่ธนาคารกลางสหรัฐ (เฟด) ร่วมมือกับธนาคารกลางแคนาดา ธนาคารกลางอังกฤษ (BoE) ธนาคารกลางญี่ปุ่น (BOJ) ธนาคารกลางยุโรป (ECB) และ ธนาคารกลางสวิตเซอร์แลนด์ ประกาศพร้อมอัดฉีดสภาพคล่องในระบบการเงินช่วยสร้างความมั่นใจระบบการเงินมากขึ้น
ขณะที่ตลาดมองโอกาสที่การประชุมเฟดรอบนี้อาจไม่ปรับขึ้นดอกเบี้ย หรือปรับขึ้นเพียง 0.25% ส่วนบ้านเราประเด็นการเมืองมีความชัดเจนมาก หลังจากคณะกรรมการการเลือกตั้ง (กกต.) ประกาศ 14 พ.ค.66 เป็นวันเลือกตั้งใหญ่หลังยุบสภาแล้ว
ส่วนประเด็นความเสี่ยงเชิงภูมิรัฐศาสตร์ยังไม่น่ามีประเด็นเพิ่มเติมจากการหารือของจีนและรัสเซีย จากนี้เชื่อว่ามีโอกาสหาทางออกได้ โดยภาพรวมปัจจัยแวดล้อมผ่อนคลายทำให้ภาพรวมตลาดหุ้นดีดตัวขึ้น
สำหรับแนวโน้มการลงทุนพรุ่งนี้น่าจะแกว่งตัวแคบๆ ลักษณะ Wait &amp; See โดยให้แนวต้าน 1,590 จุด แนวรับ 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
ADVANC มูลค่าการซื้อขาย 2,908.99 ล้านบาท ปิดที่ 214.00 บาท เพิ่มขึ้น 5.00 บาท
CPALL มูลค่าการซื้อขาย 2,586.16 ล้านบาท ปิดที่ 62.75 บาท เพิ่มขึ้น 1.00 บาท
DELTA มูลค่าการซื้อขาย 1,932.96 ล้านบาท ปิดที่ 988.00 บาท เพิ่มขึ้น 8.00 บาท
AOT มูลค่าการซื้อขาย 1,413.29 ล้านบาท ปิดที่ 70.25 บาท เพิ่มขึ้น 0.25 บาท
KBANK มูลค่าการซื้อขาย 1,186.10 ล้านบาท ปิดที่ 132.00 บาท เพิ่มขึ้น 2.50 บาท